Reeksverkragter van Limpopo gevonnis | Netwerk24
Deur Marietie Louw-Carstens 19 September 2019 14:21
Papi Kgwale (24) is Maandag in die hooggeregshof in Polokwane skuldig bevind op drie aanklagte van verkragting en is dieselfde dag gevonnis.
Konst. Maphure Manamela, polisiewoordvoerder in Limpopo, sê Kgwale se jongste slagoffer was net 13 jaar oud toe sy in April 2015 verkrag is.
Speursers. Robert Makola van die Groblersdal-polisiekantoor in Limpopo wat ’n reeksverkragter vasgetrek het. Foto: SAPD
Kgwale se eerste slagoffer was ’n 20-jarige student wat in Februarie 2015 deur hom verkrag is. Hy het haar oorval terwyl sy vroegoggend na ’n naskoolse opleidingsentrum geloop het. Hy het die jong vrou met ’n mes gedreig en haar toe verkrag.
Hy het in April 2015 op die 13-jarige meisie toegeslaan toe sy net voor 07:00 op pad skool toe was. Kgwale het haar ook met ’n mes gedreig en haar toe na ’n beboste gebied gesleep en verkrag.
In die mees onlangse voorval in April 2018 het Kgwale omstreeks 05:00 ’n 32-jarige vrou aangeval terwyl sy werk toe gestap het. Hy het dié vrou ook met ’n mes gedreig en haar verkrag.
Kgwale is vir elk van die drie verkragtings tot nege jaar gevangenisstraf gevonnis. Die vonnisse sal agtereenvolgens uitgedien word, dus sal Kgwale ’n vonnis van 27 jaar moet uitdien.
Genl.maj. Jan Scheepers, waarnemende polisiehoof in Limpopo, het speursers. Robert Makola van die Groblersdal-polisie se eenheid vir gesinsgeweld, kinderbeskerming en seksuele oortreding geloof vir sy goeie werk om Kgwale aan te keer.
Scheepers sê hy hoop dié vonnis dien as ’n afskrikmiddel vir misdadigers.
Meer oor: Limpopo | Reeksverkragter